C H R O N I K  _____________   Am 12. Auguscht 1967, sind d Vorstadt-Glunggi im Restaurant «Augarte» z Binninge grindet worde; mit dr Absicht, 1968 an der Oberwiler Fasnacht als Waggiswaage dail znää. Das mache si bis hitte no.  Syt dr erschte Fasnacht baue si iire Fasnachtswaage uff em Sennhof in Oberwil.    Ab 1972 sind si denne a aim Daag au z Basel «wild» mitgfaare.   Syt 1974 fertige si die allersytts beliebte Keramikfigüürli aa, wo jeedes Joor e anders Fasnachtssujet händ. Zem Dail isch es sicher au em Glunggi-Figüürli z verdannge, ass die Glygge bis hytte iiber 550 Mitgliider het.    1984 isch die «Alti Garde» ins Lääbe gruefe worde, wo normaalerwyys nuur an dr Binniger Fasnacht dailnimmt.    Dangg eme groosse Enddgäägekoo vo dr Gmaind Binnige, hän d Glunggi 1986 mit vyyl Froonarbet und Häärzbluet im Kettingerschuelhuus dr «Glunggi-Käller» kenne ereffne. Sytt dämm Daag spiilt dr Käller bi de Glunggi e wichtigi gsellschafftliggi Rolle.  Immer am letschte Frytig vom Monet (usser im Juli) isch dr Käller au fiir d Effedligkait offe. «S hett, solang s hett» isch denne aagsait, wenn d Glunggi koche.    1987 - zem 20-jeerige Jubiläum - sind si in Basel s erschtomool a baide Nomidääg gfaare, um denne bis zem 25-jeerige wiider zem Aidagesrhytmus zurugg z keere.    1991 isch d Binniger Stroossefasnacht gebore. D Organisation bestoot zemene groosse Dail us Aggddyyv- und Bassivmitgliider, wo e wichtige und entschaidende Byydraag do derzue dien laischte.    Syt 1992 sind d Vorstadt-Glunggi offizelle Dailnäämer am Cortège in Basel.